بھارت: دو روز سے لاپتا کافی ڈے چین کے مالک کی لاش برآمد 
پولیس افسر کے مطابق سدارتھا نے چہل قدمی کے لیے جاتے ہوئے اپنے ڈرائیور سے انتظار کرنے کا کہا اور جب وہ دو گھنٹوں تک واپس نہ آیا تو ڈرائیور نے پولیس کو اطلاع دی۔
ویب ڈیسک — ساٹھ سالہ سدھارتھ پیر کو لاپتا ہو گئے تھے جب کہ ان گاڑی ریاست کرناٹک کے نواحی علاقے میں ایک پل کے قریب سے ملی تھی۔ پولیس کمشنر سندیپ پٹیل کے مطابق وی جی سدھارتھ کی لاش کا پوسٹ مارٹم کر لیا گیا ہے، تاہم انہوں نے موت کی وجہ بتانے سے گریز کیا۔ سدھارتھ بھارت کی معروف کافی شاپ چین 'کافی ڈے' کے بانی اور بھارتیہ جنتا پارٹی کے رہنما ایس ایم کرشنا کے داماد ہیں۔ ان کی کافی چین کی بھارت سمیت آسٹریا، چیک ریپبلک اور ملائیشیا میں 1500 شاخیں ہیں۔ گزشتہ سال ان کی کل آمدنی چھ سو تیس ملین ڈالرز تھی۔ پولیس حکام کے مطابق سدھارتھ گاڑی ڈرائیور کے پاس چھوڑ کر چہل قدمی کے لیے گئے اور ڈرائیور کو انتظار کرنے کا کہا۔ دو گھنٹے بعد بھی واپس نہ آنے پر ڈرائیور نے پولیس کو اطلاع دی۔ سدھارتھ کی لاش کی نشاندہی رتیش نامی مچھیرے نے کی۔ ذرائع ابلاغ سے بات کرتے ہوئے رتیش نے بتایا کہ وہ دریا میں مچھلیاں پکڑ رہے تھے کہ اچانک ان کی نظر پانی پر تیرتی ایک لاش پر پڑی جس کے بعد انہوں نے پولیس کو اطلاع دی۔ پولیس حکام کے مطابق وہ سوشل میڈیا پر گردش کرنے والے سدھارتھ کے اس خط کی بھی تحیققات کر رہے ہیں جس میں وہ مبینہ طور پر ٹیکس حکام کی جانب سے ہراساں کیے جانے کی شکایت کر رہے ہیں۔ خط میں سدھارتھ کاروباری پریشانی کا بھی تذکرہ کرتے ہوئے لکھتے ہیں کہ تمام تر کوششوں کے باوجود وہ اپنے کاروبار کو منافع بخش نہیں بنا سکے۔ اب ان پر بڑا قرضہ واجب الادا ہے جو انہوں نے اپنے دوست سے لے رکھا ہے۔